- Dette må foreldre gjøre for å unngå forgiftning
Ekspertene VG har pratet med mener at både produsentene og foreldrene har et ansvar for at barn ikke skal få i seg vaskemidler. Slik er barnet ditt trygt, ifølge Helsedirektoratet, Giftinformasjonen og Miljødirektoratet: * Husk å alltid oppbevare giftige midler og vaskemidler utilgjengelig for barn. * Det skjer mange uhell ved at giftige midler blir helt over fra oppbevaringsemballasje til annen emballasje (for eksempel brusflaske). Dette kan være svært uheldig - da barn eller andre for eksempel kan tro det er brus i flasken. * Det er viktig å ha emballasjen på kjemikalier tilgjengelig. Hvis ulykken først er ute, er det en fordel å vite hva middelet inneholder. * Mange helsefarlige kjemikalier skal ha barnesikret lukning. Det er imidlertid ingen garanti for at barna ikke får åpnet flasken - det tar bare lengre tid. Husk å skru alle korker godt på etter bruk, og oppbevar dette på et sikkert sted. * Rengjøring med kjemiske vaskemidler vil alltid etterlate rester. Det finnes produkter som gjør behovet for kjemiske vaskemidler mindre. Kluter, mopper og annet utstyr laget av mikrofiber utnytter statisk elektrisitet og samler støv og skitt uten bruk av vaskemidler. Ikke bruk mer vaskemiddel enn nødvendig.Det er mange vaskemidler og andre gifter i hjemmet som kan være farlig. Dersom barnet ditt eller noen andre får det i seg, bør du følge disse generelle rådene fra Giftinformasjonen. Husk å alltid ringe lege og/eller Giftinformasjonen. Ved alvorlige eller livstruende symptomer, kontakt 113. Generelle råd ved svelging: * Hvis barnet har spist eller smakt på noe som kan medføre forgiftning skal du fjerne alle rester fra munnen og gi noe å drikke. Gi for eksempel melk, vann, saft. * Brekninger skal (vanligvis) ikke fremkalles i hjemmet. * Rask tilførsel av medisinsk kull kan mange ganger redusere omfanget av forgiftningen. Generelle råd ved hudkontakt: * Får man kjemikalier på huden, skal man straks skylle grundig med rennende vann. * Fjern tilsølt tøy, armbåndsur og lignende og skyll huden godt. * Etter grundig skylling kan man vaske med såpe og vann. * Hvis store hudområder er tilsølt, bør man sitte i badekar/dusj og skylle med lunkent vann. * Dersom det er sterkt etsende kjemikalier, for eksempel lut (avløpsåpner), konsentrert ammoniakk eller maursyre er sølt på huden, er det viktig å skylle lenge. Det kan være snakk om flere timer med skylling. Generelle råd ved søl i øynene: * Skyll øyeblikkelig med rennende vann fra dusj, flaske, mugge eller lignende. * Bruk lunkent vann og myk vannstråle. * Hold øyelokkene fra hverandre slik at vannet kommer til i hele øyet. * Hvis vedkommende bruker kontaktlinser bør disse fjernes straks. * Skyll grundig i ca. 15 minutter. * Ved etsende stoffer - skyll i 30 minutter og fortsett med skylling under transport til lege/sykehus. Generelle råd ved innånding: * Dersom noen puster inn damp fra giftige kjemikalier, giftig gass eller giftig røyk, skal vedkommende straks bringes ut i frisk luft. Personen bør holdes varm, og fullstendig i ro.
Ifølge ekspertene VG har pratet med har foreldrene også et ansvar for at barna ikke får i seg vaskemidler og andre giftige midler i hjemmet.